b'\n_START_ARTICLE_\nUra (naprava)\n_START_PARAGRAPH_\nUra je naprava, ki ka\xc5\xbee \xc4\x8das, obi\xc4\x8dajno na \xc5\xa1tevil\xc4\x8dnici ali z digitalnim zapisom s \xc5\xa1tevilkami. V\xc4\x8dasih so uporabljali le pe\xc5\xa1\xc4\x8dene, mehanske in son\xc4\x8dne ure, danes pa se v glavnem uporabljajo ure, ki izkori\xc5\xa1\xc4\x8dajo visokofrekven\xc4\x8dne mikroskopske pojave._NEWLINE_Z urami se ukvarja horologija.\n_START_SECTION_\nZgodovina\n_START_PARAGRAPH_\nUra je ena od najstarej\xc5\xa1ih \xc4\x8dlove\xc5\xa1kih izumov. Prvo pristno omembo son\xc4\x8dne ure zasledimo v letu 742 pr. n. \xc5\xa1t. Vitruvij je poro\xc4\x8dal, da so stari Egip\xc4\x8dani uporabljali klepsidro, \xc4\x8dasovni mehanizem, ki ga je poganjala teko\xc4\x8da voda. Klepsidro, izbolj\xc5\xa1ano razli\xc4\x8dico priljubljene vodne ure, je izdelal gr\xc5\xa1ki izumitelj in matematik Ktezibij iz Aleksandrije leta 270 pr. n. \xc5\xa1t. Zgodovinarji si niso enotni ali mehanizem z Antikitere, ki so ga leta 1900 odkrili v ladijski razbitini pribli\xc5\xbeno 43 m globoko pri gr\xc5\xa1kem otoku Antikitera med Kitero in Kreto, predstavlja zgodnjo mehansko uro. Mehanizem naj bi nastal okoli leta 87 pr. n. \xc5\xa1t.\n_START_SECTION_\nSon\xc4\x8dna - sen\xc4\x8dna ura\n_START_PARAGRAPH_\nNa ju\xc5\xbeni strani hi\xc5\xa1e so v zid vzidali po\xc5\xa1evno navzdol nagnjeno palico. Pod palico so na steno narisali \xc5\xa1tevil\xc4\x8dnico. Ker je palica metala senco na \xc5\xa1tevil\xc4\x8dnico so lahko tako brez te\xc5\xbeav od\xc4\x8ditavali \xc4\x8das. Vendar pa te ure niso delovale ob obla\xc4\x8dnih dneh. Takrat pa so uporabljali druge metode za merjenje \xc4\x8dasa. \xc5\xa0e danes lahko na nekaterih hi\xc5\xa1ah zasledimo son\xc4\x8dno uro._NEWLINE_Son\xc4\x8dnih ur pa niso imeli samo na hi\xc5\xa1ah, pa\xc4\x8d pa tudi kot palice ali pa so bile majhne, tako da so jih lahko nosili s sabo.\n_START_SECTION_\nPe\xc5\xa1\xc4\x8dena ura\n_START_PARAGRAPH_\nPriprava za merjenje \xc4\x8dasa v obliki steklene, okrogle in v sredini zelo stisnjene posode, v kateri se droben pesek v dolo\xc4\x8denem \xc4\x8dasu preto\xc4\x8di iz zgornjega dela skozi ozko grlo v spodnji del. Pe\xc5\xa1\xc4\x8dene ure so uporabljali pono\xc4\x8di ali ob obla\xc4\x8dnem vremenu. Seveda tudi ob son\xc4\x8dnih dneh, vendar so takrat bolj uporabljali son\xc4\x8dne ure._NEWLINE_Pe\xc5\xa1\xc4\x8dene ure so najbr\xc5\xbe uporabljali \xc5\xbee v srednjem veku, okrog leta 1300. Te ure \xc5\xa1e danes uporabljamo (npr. za kuhanje jajc).'